b"\n_START_ARTICLE_\nGerri de la Sal (antic municipi)\n_START_SECTION_\nGeografia\n_START_PARAGRAPH_\nL'antic municipi de Gerri de la Sal tenia una extensi\xc3\xb3 d'11,4 km\xc2\xb2. Dels 129,41 que t\xc3\xa9 el municipi de Baix Pallars, aquest antic municipi era el m\xc3\xa9s petit dels que s'integraren en el terme actual de Baix Pallars, per\xc3\xb2 contenia la vila que fa de cap de municipi.\n_START_SECTION_\nL\xc3\xadmit amb l'antic terme de Ba\xc3\xa9n (Baix Pallars)\n_START_PARAGRAPH_\nEra la l\xc3\xadnia de terme m\xc3\xa9s llarga, per\xc3\xb2 actualment \xc3\xa9s desapareguda, at\xc3\xa8s que tots dos antics municipis, Gerri de la Sal i Ba\xc3\xa9n, estan integrats en el modern municipi de Baix Pallars. Davallava de la Muntanya de Ba\xc3\xa9n cap al sud-est, anant a cercar el Cam\xc3\xad d'Arcal\xc3\xads i deixant el Sol\xc3\xa0 de Ba\xc3\xa9n i les Llaus a llevant. Gira aviat cap al sud, travessa el Serrat dels Colls, fins que, a prop i a l'oest del poble de Ba\xc3\xa9n, arriba a la llera del Barranc d'Enseu. Passat el riu, tor\xc3\xa7 cap al sud-oest, fins al vessant oest del Tossal de Cosavil\xc3\xa9, a l'extrem nord-oest de la Roca Planella i del Serrat dels Boixos. En aquest lloc, gira m\xc3\xa9s cap a ponent, va a cercar la carena del Serrat de Corrotes, on hi ha l'Alzinar del Pui, al nord-oest del poble d'Useu. Aix\xc3\xad, arribava al cim del Cabanot, on la l\xc3\xadnia de terme torna a la direcci\xc3\xb3 sud-oest, resseguint, a prop, la confrontaci\xc3\xb3 de ponent del poble d'Useu. D'aquesta manera arriba al Riu Major; per travessar-lo segueix un breu tram de llevant a ponent per, de seguida que \xc3\xa9s damunt del seu marge esquerre, torna a trencar cap al sud-sud-est. Travessa el Clot de la Canal, deixant a llevant el Pas de l'Escalirot, la Roca Roia i el Pas de Baiarred\xc3\xb3, fins que ateny el Coll de Solduga._NEWLINE_Des d'aquest coll, el termenal empr\xc3\xa8n cap a l'oest, resseguint el Serrat de la Creu de Dalt, la Serra, deixa la Roca Roja, passa per la Roca del Rac\xc3\xb3 de l'\xc3\x93s, deixa al nord el Rac\xc3\xb3 de l'\xc3\x93s, i arriba a la Collada de la Portella, a les envistes de la Noguera Pallaresa, que passa ensotalada per sota d'aquest lloc. El termenal baixa de sobte cap al sud-sud-oest per anar a trobar aquest riu, passa pel Salt de N\xc3\xbavia, travessant los Feners. Arriba al nord del Congost de Collegats, al lloc d'Espuells, moment en qu\xc3\xa8 deixa el l\xc3\xadmit amb Gerri de la Sal per tal d'entrar en contacte amb l'antic terme municipal de Peramea. No arriba a tocar gens el terme de la Pobla de Segur.\n_START_SECTION_\nL\xc3\xadmit amb l'antic terme de Peramea (Baix Pallars)\n_START_PARAGRAPH_\nDes d'Espuells, el primer tram del vell termenal entre Peramea i Gerri de la Sal era la Noguera Pallaresa, fins a l'inici de les antigues salines del sud de la vila. En aquell lloc el termenal s'enfila cap al nord-nord-oest, travessant la Cultia, deixant en terres de Peramea la Vinya del Cintet i en les de Gerri de la Sal les Vinyes fins als Llerasos, al capdamunt del pend\xc3\xads que hi ha a ponent de la vila. En aquest lloc inflexiona lleugerament cap al nord i tot seguit cap al nord-nord-est, deixant Trespui a llevant, fins a at\xc3\xa8nyer el vessant oriental del Serrat de les Forques. En aquest lloc torna a inflexionar lleugerament cap al nord-est, per anar davallant cap al curs de la Noguera Pallaresa, travessa la Costa, la Vinya de Puiolroi i la Carretera de Gerri de la Sal a la Pobleta de Bellve\xc3\xad, deixa al nord l'Obaga del Comte, travessa el Pla de la Guineu i assoleix altre cop el curs de la Noguera Pallaresa. En aquest lloc ateny el l\xc3\xadmit amb l'actual terme de Soriguera, i l'antic d'Estac.\n_START_SECTION_\nL\xc3\xadmit amb l'antic terme d'Estac (Soriguera)\n_START_PARAGRAPH_\nDes del punt anterior, el termenal s'enfila cap a llevant deixant la Roca del Lladre al nord i els Rovets al sud, fins que arriba al Penyot del Vinyer, on retroba el l\xc3\xadmit amb l'antic terme de Ba\xc3\xa9n.\n_START_SECTION_\nGerri de la Sal\n_START_PARAGRAPH_\nLa vila de Gerri de la Sal centra el sector occidental i nord del terme, format exclusivament per un eixamplament de la vall de la Noguera Pallaresa, on se situen la vila, el monestir de Santa Maria i les salines que donen nom a la vila, i que foren la base de la seva economia, en temps pret\xc3\xa8rits.\n_START_SECTION_\nEnseu\n_START_PARAGRAPH_\nEnseu centra el sector nord-oriental, amb la part baixa de la vall del Barranc d'Enseu.\n_START_SECTION_\nBresca\n_START_PARAGRAPH_\nEl sector de Bresca \xc3\xa9s el meridional i sud-oriental del terme, format pels costers orientals de la Noguera Pallaresa. Inclou, a m\xc3\xa9s, el tram baix de la vall del Riu Major."